Il-Kunsill qabel dwar approċċ ġenerali dwar il- ġestjoni sostenibbli tal-flotot tas-sajd esterni , abbażi ta' test ta' kompromess imħejji mill-Presidenza. Il-ftehim tal-Kunsill joħloq bilanċ bejn l-impenn favur attivitajiet sostenibbli u trasparenti ta' sajd barra l-ilmijiet tal-Unjoni, u l-ħtieġa ta' proċeduri amministrattivi b'saħħithom , speċjalment f'dak li jikkonċerna l-awtorizzazzjonijiet. "It-test tal-Kunsill iżid it-trasparenza tal-attivitajiet tas-sajd estern u ser jagħmilha aktar diffiċli biex jiġu evitati r-regoli tal-PKS, filwaqt li jiġu llimitati l-piżijiet amministrattivi." Martijn van Dam, ministru għall-agrikoltura Netherlandiż u President tal-Kunsill Il-proposta tal-Kummissjoni għal regolament dwar il-flotot tas-sajd esterni tipprevedi bidla radikali fir-reġim tal-awtorizzazzjonijiet biex bastimenti tas-sajd tal-Unjoni jistadu barra mill-ilmijiet tal-Unjoni, u biex bastimenti tas-sajd ta' pajjiżi terzi jistadu ġewwa l-ilmijiet tal-Unjoni. L-għan ewlieni huwa li jiġi żgurat li l-prinċipji bażiċi tal-Politika Komuni tas-Sajd, bħalma huma s-sostenibbiltà jew il-ġlieda kontra s-sajd illegali, jiġu rispettati mill-bastimenti tal-UE kemm jekk jistadu ġewwa u kemm jekk jistadu barra l-ilmijiet tal-UE. Sabiex jiġri dan, ir-regolament proposta jistabbilixxi regoli ċari u preċiżi biex il-bastimenti kollha tal-UE jiġi awtorizzati u ssorveljati meta jistadu barra mill-ilmijiet tal-UE, irrispettivament minn fejn issir l-attività tas-sajd. Regoli aktar sempliċi u usa' L-approċċ ġenerali tal-Kunsill jikkonferma it- twessigħ ambizzjuż tal-kamp ta' applikazzjoni għal kwistjonijiet bħal liċenzji għal pajjiżi terzi diretti "l-għoti ta' bandiera ġdida" . Huwa japprova wkoll l-approċċ tal-Kummissjoni biex tiġi introdotta bażi tad-data konġunta biex titjieb aktar it-trasparenza tal-attività tas-sajd estern u biex jiġi ssimplifikat il-monitoraġġ. Proċeduri ta' awtorizzazzjoni simplifikati Qabel ma bastiment tal-UE jkun jista' jistad barra mill-ilmijiet tal-Unjoni, huwa jeħtieġ awtorizzazzjoni minn jew ftehim mal-pajjiż terz jew organizzazzjoni internazzjonali għall-ġestjoni tas-sajd ikkonċernata. Barra minn hekk bastiment tal-UE issa jeħtieġ awtorizzazzjoni mill-Istat Membru tal-bandiera tiegħu wkoll. L-approċċ ġenerali tal-Kunsill jintroduċi bidliet għad-diversi proċeduri ta' awtorizzazzjoni biex jiġi limitat il-piż amministrattiv tiżdied iċ-ċertezza legali, jiġi żgurat trattament ugwali bejn il-flotot interni u esterni, u jiqsar iż-żmien ta' tweġiba lill-applikanti. L-obbligi ta' rappurtar huma rieżaminati mill-Kunsill biex isiru supplimentari għal kanali u prattiki eżistenti skont il-ftehimiet tas-sajd. Ir-regolament propost dwar il-flotot tas-sajd esterni jissupplimenta r-regolament dwar il-kontrolli u dwar sajd illegali, mhux irrappurtat u mhux irregolat (IUU), li huma pilastri ewlenin tal-implimentazzjoni tal-PKS. Il-Kummissjoni bagħtet il-proposta tagħha f'Diċembru tal-2015 u l-eżami tal-Kunsill beda f'Jannar tal-2016 fil-livell tal-grupp ta' ħidma. Ara l-paġna tal-laqgħa